Ego Guillelmus comes Nivernensis, notum fieri volo, tam presentibus quam futuris, quod Johannes vicecomes Lagniaci, quicquid habebat apud Rovretum, seu in proprio dominio, seu illud quod cum Guillelmo de Asneriis partiebatur, et cum Herveo de Frazino, Arduino abbati et monachis S. Germani Autissiodorensis, usque ad quinque annos pro triginta libris pignori obligavit, tali scilicet conditione, quod gageriam istam usque ad terminum predictum redimere non poterit, nec aliquis pro eo. A termino vero isto in antea poterit ipse redimere, vel ego Guillelmus comes. Si vero moneta Autissiodorensis tunc debilitata fuerit, in electione abbatis et monachorum erit, aut accipere triginta libras, aut quatuordecim marchas. Sciendum etiam quod talliam hujus gagerie, quam predicti milites cum vicecomite semel in anno faciebant, similiter cum camerario Sancti-Germani facient mensurare, ad laudem videlicet ipsius et servientium vicecomitis. Hoc juravit Johannes vicecomes tenere, et garentiam erga omnes portare. Hoc etiam Ermeniardis mater ejus, et Hersendis uxor sua, et Daimbertus frater ejus laudaverunt. Hoc etiam laudavit et juravit Obertus cognatus ejus, de cujus casamento partem tenebat. Hoc laudavit Guillelmus de Asneriis in presentia mea. Hoc etiam ego Guillelmus comes Nivernensis, quia de casamento meo erat, laudavi et sigillo meo firmavi. Hujus rei testes tres in carta notati.